А колькі цікавых гістарычных старонак вёскі Вялікія Круговічы было раскрыта, дзякуючы нястомнай даследчай працы Уладзіміра Іванавіча — краязнаўцы па прызванні! Ён умеў так арганізаваць пошукавую дзейнасць, што ў ёй удзельнічалі вучні ўсёй школы. Быў створаны краязнаўчы музей у школе, напісаны летапіс вёскі ў гады Вялікай Айчыннай вайны. Праз нейкі час Уладзімір Іванавіч атрымаў вышэйшую катэгорыю. Заканамерна, што таленавітаму педагогу прапанавалі пасаду дырэктара навучальнай установы, на якой ён адпрацаваў амаль 14 гадоў. Уладзімір Іванавіч быў сапраўдным лідарам і ідэйным натхняльнікам. Ён карыстаўся бясспрэчным аўтарытэтам не толькі сярод калег-настаўнікаў, але і аднавяскоўцаў, пакінуў добры след у памяці землякоў. Справа яго працягваецца, Вялікакруговіцкая школа квітнее і займае годнае месца сярод школьных устаноў раёна, і, магчыма, таму, што сёння многія вучні таленавітага настаўніка працуюць тут, на сваёй Радзіме, як і некалі Уладзімір Іванавіч Муха, аддаючы сябе цалкам любімай справе.